P. Minárik, poslanec: (2007-05-16):
No, na jednej strane sú odborárski bossovia, ktorí už dlho pred voľbami kričali, vláda odstúpiť a voľte SMER, čím z odborov urobili politickú organizáciu, ktorá robí politiku. To prvé bez zmocnenia členov, to druhé bez mandátu voličov. Asi aj preto sú odbory s neustále klesajúcou členskou základňou. Na druhej strane máme SMER, ktorý cez Zákonník práce chce zabetónovať odborárskym bossom neprimerané postavenie a dobre platené miesta pre zopár vyvolených. Títo však pre prosperitu podniku nebudú musieť urobiť skoro nič, lepšie povedané vôbec nič. Na každý faustovský komplot však niekto dopláca. Raz je to chudera Margarétka, teraz to budú zrejme robotníci, drobní živnostníci a nezamestnaní. Odbory presadzujú záujmy svojich členov, nie nečlenov, teda nepresadzujú ani záujmy nezamestnaných. Namiesto posilňovania pôsobnosti inšpektorátov práce posilňujú svoju pôsobnosť. Pod rúškom ochrany pracujúcich zvyšujú náklady zamestnávateľom a znižujú úroveň prostriedkov na mzdy pre tých, ktorí skutočne poctivo pracujú a ktorých vraj zastupujú, aby oni odborárski bossovia, ktorí naozaj chcú moc za peniaze zamestnávateľa, údajne chránili práva zamestnancov. Nevadí, že mnohí zamestnanci o to nestoja, čo vyjadrujú aj svojou neúčasťou v odboroch, ako som už na začiatku povedal, členská základňa odborom neustále, neustále klesá. Odbory a vláda SMER-u oberajú tých, ktorí si chcú privyrobiť k platu o nadčasy nad limit. Výrazne komplikujú situáciu najmä v zdravotníctve, znižujú atraktivitu Slovenskej republiky pre investorov, namiesto riešenia problémov zamestnancov robia politiku a nezastávajú záujmy tých, ktorých by mali, ale predovšetkým svoje. Kladiem si otázku. Hospodárstvo dneska rekordne rastie, nezamestnanosť je najnižšia za celé obdobie, reálne mzdy stúpajú, koruna je rekordne silná, investori k nám prichádzajú. Určite aj v dôsledku toho, aký máme Zákonník práce. Prečo teda máme zhoršiť tieto podmienky? Prečo? Robert Fico by lepšie urobil pre túto krajinu, keby nerobil nič. Ten, kto nič nerobí, nič nepokazí. On totižto nemôže zaprieť svoju minulosť a zo Zákonníka práce robí namiesto toho, aby sa hľadali cesty spolupráce triedny boj. Zo strán vládnej koalície ma potešil antikomunista Ján Slota, keď to, čo vy predkladáte, pomenoval celkom presne, že odborári by si mali uvedomiť, že komunizmus skončil v roku 1989. Som zvedavý, že či SNS jeho slová aj naplní skutkami. Prílišná regulácia trhu je určite brzdou ekonomického rastu, a to vieme dobre všetci. Ekonomický expert Pavel Kohout vo svojej knihe Vitamíny pro rast ekonomiky, duben, teda apríl 2006 hovorí o najpreregulovanejších Zákonníkoch práce. Tie sa vyskytujú aj v takých krajinách, ako je Brazília, Laos, Egypt, aby som nebol teda krutý, že sme my stále mimo Európy, ale aj v Grécku, v Ekvádore a v Maroku. Myslím, že naši pracujúci by nechceli pracovať v týchto krajinách a že tam nie je práve ten sociálne najspravodlivejší štát. Myslím, že by radšej pracovali vo Švajčiarsku, kde je vysoká miera ekonomickej aktivity obyvateľstva 79 %, kde sú skoro najvyššie mzdy, a keď dosiahli úroveň nezamestnanosti 4 %, považovali to za ťažko krízový stav, a to má Švajčiarsko veľmi liberálny pracovný trh a veľmi liberálnu reguláciu. Miera odborovej organizácie je tam veľmi nízka a odborových bossov prakticky ani nepoznajú. Myslím, že tam by ste mali veľké problémy, nemali by ste veľmi s kým vyjednávať. Najlepší sociálny štát je taký, ktorého občania sú dostatočne bohatí na to, aby nepotrebovali podporu a ochranu štátu, nech je preto vaším vzorom skôr to Švajčiarsko ako štáty Latinskej Ameriky. Zamestnávatelia budú po schválení Zákonníka práce v súčasnom znení potrebovať určite viac prostriedkov, môžeme sa dohadovať o to koľko, aj keby, že je to len o trochu viac, určite to neprospeje mzdám zamestnancov, ale budú potrebovať hlavne viac peňazí na to, aby mali dobrých právnikov, aby sa s týmto Zákonníkom práce vysporiadali. Zamestnanci prídu skôr o slobodu rozhodovať sa a rovnováha vo vzťahu zamestnanca a zamestnávateľa sa dá podľa mňa dosiahnuť iba tak, že si zamestnanec bude môcť vyberať, to znamená, že budeme podporovať, aby bolo viac práce. Nezamestnaní budú mať tak viacej možností zamestnať sa a menej problémov. Isteže vám, pani ministerka, budú dnes povďačné mnohé skupiny. Ja by som však o takú vďačnosť nestál, a preto takýto Zákonník práce, resp. jeho novelu nemôžem podporiť.